《凭虚阁酬秋厓方丈》
明代·金銮

古城迢递俯清溪，高阁凭虚引御堤。
凉雨乍收千树净，夕烟初起万家迷。
空垂白发悲前事，重对青山忆旧题。
犹自乐游虚故苑，碧桃飞尽草萋萋。

作者简介：明陇西人，侨居南京，字在衡。习歌诗，得江左风致。性俊朗，好游任侠，结交四方豪士，往来维扬两浙间。尝取古词，辨其字句清浊，为一书，为填词者所宗。有《徙倚轩集》。